Hans David Ludwig Yorck von Wartenburg

Hans David Ludwig Yorck von Wartenburg , fakta nomo ankoraŭ pli longe grafo Hans David Ludwig Heinrich Julius Florian Theodor Yorck von Wartenburg (n. la 31-a de majo 1805 en Mittenwalde; m. la 12-an de julio 1865 en familia kastelo de la vilaĝo Klein Öls (ekde 1945 pole Oleśnica Mała), parto de la urbeto Ohlau (ekde 1945 pole Oława) en Prusa Silezio - estis prusa politikisto en la reĝlando Prusio kaj la Revolucio de 1848 en Germanio. Li estis la sola pretervivinta filo kaj do heredanto de Ludwig Yorck von Wartenburg, la prusa feldmarŝalo, diplomato kaj batalanto en la koaliciaj militoj kontraŭ la imperiisma koloniado de Napoleono Bonaparto, kiu, interalie en la batalo de Leipzig en 1813, faris decidan kontribuon al la venko super Napoleono. En la unua jardeko de sia vivo la knabo pro la armea laboro de la patro trifoje translokiĝis, de Mittenwalde al Marienwerder, Königsberg kaj fine en 1814 al Breslaŭo, kie li sen plia translokiĝo povis fini lernadon en la gimnazio kaj en 1822 ekstudis. En 1824 li translokiĝis al la universitato de Berlino, sed de 1925 ĝis 1827 faris ampleksan studan vojaĝon tra Eŭropo kaj en tiu tempo profunde perfektiĝis en la franca, angla kaj itala. Reveninte al Berlino pro la morto de la patrino, li du jarojn estis prusa oficiro kaj en tiu tempo edziĝis. Kiam la patro mortis en 1829, li kun la edzino translokiĝis de Berlino al la familia kastelo de la vilaĝo Klein Öls en prusa Silezio, por ekde tiam gvidi la bienon. Kune kun sia edzino li transformigis la malnovan eksan rezidejon de la kavalira Malta Ordeno al impona kastelo, kiu estis ŝatata celo de multaj gastoj el Berlino. Hans David Ludwig estis liberalulo, kaj ekde 1832 luktis por reformemo en Prusio, interalie por plijustigo de la agrikulturo kaj por plenaj rajtoj de la prusaj judoj kaj iliaj religiaj komunumoj. Post la revolucio de 1848 en Germanio la unua ĉefministro de la revolucia Prusio nomis lin supera prezidanto de Prusa Silezio, sed li mem transdonis la postenon post kelkaj tagoj al la tiama ĉefurbestro de Breslaŭo. Ekde 1850 li kun iuj amikoj eldonis liberalan gazeton, kaj pli poste kunfondis partion en kiu kolektiĝis ĉiuj liberalaj frakcioj de Prusio.

Kategorio:reĝlando Prusio